Jurutera tidak ‘segan’ pakai beg plastik sampah
KUALA TERENGGANU:
Demi memastikan dirinya dilindungi dari jangkitan Covid-19, seorang jurutera
sanggup memakai pakaian perlindungan diri yang dibuatnya sendiri daripada beg
plastik sampah, ketika mengunjungi sebuah pasar raya, di sini. Bagi melengkapkan set
pakaian keselamatannya itu, Zamakhyari Khairiri, 41, turut memakai topeng muka,
bercermin mata ‘goggle ski’
dan berkasut ‘but’ getah. Bapa kepada tiga anak
yang tinggal di Kampung Bukit Payong itu berkata, walaupun ada yang memandang
pelik apabila melihat penampilannya, namun beliau tidak mengambil kisah
mengenainya,  asalkan beliau berasa selamat berada
di tempat awam. “Saya tidak kisah dengan keadaan ini,
malahan merasa bangga kerana ia  boleh menjadi satu cara berkempen,
bagi mengingatkan orang awam akan langkah yang perlu dilakukan bagi membendung
virus ini. “Tempat seperti ini (pasar raya)
mempunyai potensi yang tinggi untuk terkena jangkitan virus itu (Covid-19), dan
ini adalah ikhtiar kecil yang saya lakukan demi menjaga keselamatan keluarga
dan orang sekeliling daripada virus itu,” katanya ketika
ditemui Bernama, di sini. Beliau mengambil masa
kira-kira 10 minit untuk memakai semua kelengkapan itu dengan dibantu
anak-anaknya. Zamakhyari menambah
semalam merupakan kali pertama beliau keluar dari rumah, untuk membeli barangan
makanan dan keperluan keluarganya, setelah sembilan hari pelaksanaan Perintah
Kawalan Pergerakan. Sementara itu
tinjauan Bernama di beberapa pasar raya di Kuala Terengganu mendapati orang
ramai yang keluar membeli barangan makanan dan keperluan keluarga, tetap
mematuhi arahan keselamatan seperti jarakan sosial dan memakai penutup mulut
dan hidung. Selain itu beberapa
bank dan mesin pengeluaran wang automatik (ATM) di bandar raya turut menjadi
tumpuan, memandangkan penjawat awam menerima gaji Rabu lepas. Pihak bank dan pasar
raya juga dilihat menyediakan pencuci tangan  pembasmi kuman di
pintu masuk dan pintu keluar premis mereka. Sementara itu, Ketua
Polis Daerah Kuala Terengganu, Asisten Komisioner Abdul Rahim Md Din ketika
dihubungi Bernama pada Rabu lepas berkata, pihak polis turut membuat kawalan di
setiap premis bank  bagi memastikan orang ramai mematuhi
langkah penjegahan penularan jangkitan Covid-19. – BERNAMA 
See author's posts
